Montgomery Clift

Edward Montgomery Clift (17. lokakuuta 1920 Omaha, Nebraska – 23. heinäkuuta 1966 New York City, New York) oli yhdysvaltalainen näyttelijä. Hän oli yksi sukupolvensa seksisymboleista ja ensimmäinen nuoriksi kapinallisiksi kutsutuista metodinäyttelijöistä, joista myöhemmin tulivat tunnetuiksi etenkin James Dean ja Marlon Brando. Cliftin tavaramerkkejä olivat hänen herkkä näyttelemistyylinsä sekä ilmaisuvoimaiset silmät. Hän oli neljä kertaa Oscar-ehdokkaana.

 Nuoruus ja uran alku 
Kun Clift syntyi, hänen vanhempansa Sunny (syntymänimeltään Ethel) ja William Clift elivät lama-ajan Nebraskassa. Hänellä oli kaksossisar Ethel (syntymänimeltään Roberta) sekä isoveli Brooks. Clift vietti lapsuutensa kierrellen Eurooppaa äitinsä ja sisaruksiena kanssa, sillä Cliftin orpokodissa varttunut, mutta korkea-arvoista sukua oleva äiti halusi lapsensa kasvatettavan kuin kuninkaalliset: heitä opettivat lukuisat yksityisopettajat kotiopetuksena, eivätkä lapset saaneet viettää aikaa "alempiarvoistensa" seurassa.Bosworth, Patricia; Kirstilä, Pentti; Monty - Montgomery Cliftin elämä (1991) Cliftistä kasvoi tämän myötä kolmikielinen ja erittäin sivistynyt, mutta ikätovereitaan rajusti erilaisen kasvatuksen saaneena ei tullut toimeen muiden lasten kanssa. Clift kiinnostui teatterista varhain, ja debytoi Broadwaylla 13-vuotiaana näytelmässä Fly Away Home.

Clift näytteli Broadwaylla yli kymmenen vuoden ajan ja menestyi erinomaisesti. Hänen luultavasti ylistetyin roolisuorituksensa tältä ajalta on suomalaisen Erik Valkosen rooli näytelmässä There Shall Be No Night (1940), joka sijoittuu talvisodan aikaiseen Suomeen. Suoritus on edelleen yksi Cliftin parhaiten arvostelluista, ja inspiroi häntä värväytymään Yhdysvaltain armeijaan Toisen maailmansodan aikana. Clift sairasti kuitenkin punatautia, eikä häntä huolittu sotilaaksi. 

Hollywoodiin Clift siirtyi 1940-luvun lopulla esiintyäkseen John Waynen kanssa lännenelokuvassa Punainen virta (1948), joka sai ensi-iltansa vasta Cliftin toisen elokuvan, Yksin maailmassa (1948) jälkeen. 28-vuotiaasta Cliftistä tuli nuorisoidoli ja hän sai ensimmäisen Oscar-ehdokkuutensa vuonna 1949 elokuvasta Yksin maailmassa. Näiden jälkeen Clift nähtiin katalan onnenonkijan roolissa elokuvassa Perijätär (1949) Olivia de Havillandin vastanäyttelijänä.

 Huippuvuodet   
Vuonna 1951 valmistunut Paikka auringossa toi Montgomery Cliftille toisen Oscar-ehdokkuuden vuonna 1952 ja sinetöi hänen imagonsa nuorena kapinallisena. Hänen tulkintansa henkisesti eksyneestä nuorukaisesta jätti jälkensä elokuvan historiaan. Vastanäyttelijä Elizabeth Taylorista tuli Cliftin elinikäinen ystävä, jonka kanssa Clift työskenteli kolmasti.

Cliftin yksityiselämä oli suosiosta huolimatta tasapainotonta. Hänellä oli ongelmia biseksuaalisuuteensa kohdistuvien ennakkoluulojen sekä mielenterveytensä kanssa. Cliftistä tuli päihderiippuvainen. Hän kärsi myös univaikeuksista ja joi rankasti.

Clift oli 1950-luvun alussa uransa huipulla. Hän teki kiitettyjä roolitöitä Alfred Hitchcockin elokuvassa Minä tunnustan (1953), Vittorio De Sican ohjauksessa Kohtalokas laituri (1953) ja Fred Zinnemannin ohjaamassa klassikossa Täältä ikuisuuteen (1953), josta Clift sai kolmannen Oscar-ehdokkuutensa.

 Viimeiset vuodet ja kuolema 
Elokuvan Sadepuun maa (1957) kuvausten aikana Clift joutui auto-onnettomuuteen, jossa hänen kasvonsa ruhjoutuivat rikki. Ne jouduttiin ompelemaan kokoon ja niiden toinen puoli jäi niin turraksi, ettei Clift kyennyt enää koskaan liikuttamaan sitä kunnolla.

Tästä alkoi uusi jakso Cliftin näyttelijänuralla. Hänelle ei enää voinut antaa kauniskasvoisten nuorukaisten rooleja. Tämä oli näyttelijälle suuri henkilökohtainen vastoinkäyminen, ja hänen alkoholiriippuvuutensa syveni krooniseksi. Lisäksi Cliftistä tuli pilleriaddikti. Hänet alettiin tuntea filmiteollisuudessa "hulluna juoppona", pilleristinä, sekopäänä ja riitapukarina, ja hän oli monien silmissä siirtynyt rahasammosta pahaksi riskitekijäksi. 

Onnettomuudesta ja sen seurauksista huolimatta Clift onnistui tekemään hienoja roolisuorituksia mm. elokuvissa Nuoret leijonat (1958), Äkkiä viime kesänä (1959) ja Joki tulvii (1960). 1960-luvun alun jälkeen Clift teki elokuvia enää harvoin, mutta sai silti kiitosta jokaisesta suorituksestaan. Myöhäisuran kuuluisimman roolityönsä hän teki John Hustonin Sopeutumattomissa (1961), jossa hän näytteli yhdessä Marilyn Monroen ja Clark Gablen kanssa. Elokuva Nürnbergin tuomio (1961) toi hänelle neljännen ja viimeisen Oscar-ehdokkuutensa. Hustonin ohjaamassa Freud – salatut intohimot (1962) Clift esitti Sigmund Freudia.

Alkoholismi ja lääkeriippuvuus kuitenkin veivät Montgomery Cliftiä vääjäämättä kohti loppua. Hänen univaikeutensa pahenivat, hän kärsi muistikatkoksista, ja hänellä todettiin harmaakaihi vain 39-vuotiaana. Clift vietti viimeiset vuotensa kotiinsa lukkiutuneena, vaikkakin näytteli vielä yhdessä, epäonnistuneena pidetyssä elokuvassa Kujanjuoksu (1966). Cliftin kumppani Lorenzo James löysi hänet kuolleena vuoteesta 23. heinäkuuta 1966. Kuolinsyy oli sepelvaltimotukos.

Filmografia
ElokuvatVuosiSuomenkielinen nimiAlkuperäinen nimiRooli1948  Yksin maailmassa  The Search  Ralph "Steve" Stevenson Punainen virta  Red River  Matthew "Matt" Garth 1949  Perijätär  The Heiress  Morris Townsend 1950  Suuri ilmasilta  The Big Lift  kersantti Danny MacCullough 1951  Paikka auringossa  A Place in the Sun  George Eastman1953  Minä tunnustan  I Confess  Isä Michael William Logan Kohtalokas laituri  Stazione Termini  Giovanni Doria Täältä ikuisuuteen  From Here to Eternity  sotamies Robert E. Lee "Prew" Prewitt 1957  Sadepuun maa  Raintree County  John Wickliff Shawnessy1958  Yksinäisiä naisia  Lonelyhearts  Adam White Nuoret leijonat  The Young Lions  Noah Ackerman 1959  Äkkiä viime kesänä  Suddenly, Last Summer  tohtori John Cukrowicz 1960  Joki tulvii  Wild River  Chuck Glover1961  Sopeutumattomat  The Misfits  Perce Howland Nürnbergin tuomio  Judgment at Nuremberg  Rudolph Petersen 1962  Freud – salatut intohimot  Freud  Sigmund Freud 1966  Kujanjuoksu  L’Espion  professori James BowerLyhytelokuvat Vuosi Suomenkielinen nimi Alkuperäinen nimi Rooli 1957  Operation Raintree  Operation Raintree  oma itsensäTelevisioelokuvat Vuosi Suomenkielinen nimi Alkuperäinen nimi Rooli 1939  Hay Fever  Hay Fever  isä
Televisio Vuosi Suomenkielinen nimi Alkuperäinen nimi Jakson nimi Rooli 1954  Toast of the Town  Toast of the Town  "Episode 7.27" oma itsensä 1962  Here’s Hollywood  Here’s Hollywood  "Episode 2.101"1963  What’s My Line?  What’s My Line?  "January 20, 1963" The Merv Griffin Show  The Merv Griffin Show  "Episode 1.86" 1964  Open End  Open End  "March 1, 1964"
Teatteri Vuosi Näytelmän suomenkielinen nimi Näytelmän alkuperäinen nimi Rooli Teatteri Paikka 1933  As Husbands Go  As Husbands Go  poika  Forrest Theatre Broadway, New York City, New York 1935  Fly Away Home  Fly Away Home  Harmer Masters  48th Street Theatre 1935–1936  Jubilee  Jubilee  prinssi Peter  Imperial Theatre1938  Yr. Obedient Husband  Yr. Obedient Husband  lordi Finch  Broadhurst Theatre Eye On the Sparrow  Eye On the Sparrow  Philip Thomas  Vanderbilt Theatre Dame Nature  Dame Nature  Andre Brisac  Booth Theatre The Wind and the Rain  The Wind and the Rain  Gilbert Raymond  Ritz Theatre 1939  The Mother  The Mother  Tony  Lyceum Theatre 1940  There Shall Be No Night  There Shall Be No Night  Erik Valkonen  Alvin Theatre 1941  Out of the Frying Pan  Out of the Frying Pan  Windsor Theatre 1942  Mexican Mural  Mexican Mural  1942–1943  The Skin of Our Teeth  The Skin of Our Teeth  Henry  Plymouth Theatre 1944  Meidän kaupunkimme  Our Town  George Gibbs  City Center 1944–1945  The Searching Wind  The Searching Wind  Samuel Hazen  Fulton Theatre 1945  Foxhole in the Parlor  Foxhole in the Parlor  Dennis Patterson  Booth Theatre / Ethel Barrymore Theatre 1945–1946  You Touched Me  You Touched Me  Hadrian  Booth Theatre 1954  Lokki  Tšaika  Konstantin Gavrilovitš Treplev  Phoenix Theatre  Off-Broadway, New York City, New York

 Ehdokkuudet 
 1949 Oscar-palkinto: paras miespääosa elokuvassa Yksin maailmassa (The Search, 1948)
 1952 Oscar-palkinto: paras miespääosa elokuvassa Paikka auringossa (A Place in the Sun, 1951)
 1954 Oscar-palkinto: paras miespääosa elokuvassa Täältä ikuisuuteen (From Here to Eternity, 1953)
 1962 Oscar-palkinto: paras miessivuosa elokuvassa Nürnbergin tuomio (Judgment at Nuremberg, 1961)
 1962 BAFTA-palkinto: paras ulkomaalainen miesnäyttelijä elokuvassa Nürnbergin tuomio
 1962 Golden Globe-palkinto: paras miessivuosa elokuvassa Nürnbergin tuomio
 1962 Laurel Awards: Golden Laurel: paras miessivuosa elokuvassa Nürnbergin tuomio

Cliftillä on tähti elokuvaurastaan Hollywood Walk of Famella, osoitteessa 6104 Hollywood Blvd.

 Viittaukset pop-musiikissa 

 R.E.M:n laulu ”Monty Got a Raw Deal” albumilta Automatic for the People
 The Clashin laulu ”The Right Profile” albumilta London Calling
 The Clashin livealbumi From Here to Eternity

 Lähteet 

 Aiheesta muualla 

 Cliftin viralliset sivut
 The Montgomery Clift Shrine 
 Classic Movies (1939 - 1969): Montgomery Clift 

Luokka:Yhdysvaltalaiset näyttelijät
Luokka:Hollywood Walk of Fame
Luokka:Vuonna 1920 syntyneet
Luokka:Vuonna 1966 kuolleet